runetrust/blame-folketinget-dk huggingface dataset:
Pia Kjærsgaard (DF), 2010-02-02:
Jeg vil bare anmode Socialdemokratiet om en anden gang, når der kommer noget på udlændingeområdet, at finde ud af, om man bare vil tage et standpunkt, fordi man er så frygtelig angst for, at det er Dansk Folkeparti, der skal tage det standpunkt, som vi fuldt og helt og af et åbent og ærligt hjerte står ved, mens Socialdemokratiet simpelt hen gør det med gustent og falsk overlæg.
Henriette Kjær (KF), 2004-05-28:
Altså det der med, at hvis man har betalt for fuld tid, og daginstitutionen lukker kl. 17, så kan man godt gøre nogle ting ubevidst på anden måde end at være sammen med sine børn, hvor man ville være mere opmærksom på, at det kunne være rart at hente sine børn og lave nogle ting sammen med dem i stedet for at lave nogle ting alene.
Kirsten Normann Andersen (SF), 2019-04-30:
I SF synes vi, at prisen på hjælpemidler alt for ofte er det afgørende, og det kan betyde, at borgerne eksempelvis ikke er i stand til at tage uddannelse eller deltage på arbejdsmarkedet eller bare bevare tilknytningen til fritidsinteresser, og så bliver det jo lige pludselig endnu dyrere, når borgerne ikke har fået den rigtige hjælp fra staten, også for samfundet.
Henrik Dam Kristensen (S), 2002-05-21:
Det, jeg tillod mig undervejs, var ikke i detaljer eller procenter at ville vide, hvor regeringen fortsat kunne se en løsning på problemet, men en antydning af, i hvilken retning det er, da jo både statsministeren, udenrigsministeren og Venstres ordfører klart erkendte, at her var problemet.
Karsten Lauritzen (V), 2011-02-22:
Men for at svare på spørgsmålet vil jeg sige, at jeg må indrømme, at jeg ikke står med Rockwool Fondens undersøgelse, men det, jeg er ret sikker på at den viser, er, at nydanske kvinders alder, når de bliver gift, er steget – det var også det, jeg sagde i min ordførertale – og at antallet af sommerægteskaber er faldet.
Lone Dybkjær (RV), 2009-03-17:
Det kræver altså også, at vi i samfundet har nogle fællesskaber, og det er - synes jeg - netop når vi også ser, at antallet af psykisk syge stiger, også vigtigt, at vi spørger os selv om, om det er, fordi vi kører med en meget individualiseret, meget egocentreret kultur, måske i kraft af, at vi er blevet så rige, at vi har glemt, at det er nødvendigt med fællesskaber, hvis vi vil sikre alle mennesker et ordentligt liv.
Per Clausen (EL), 2008-12-02:
Det er jeg ikke helt sikker på, for faktisk betyder den aftale, der er indgået, at der ændres på en nej tak-ordning, som et klart flertal i den undersøgelse, som Transportministeriet har fået gennemført, sagde at de ønskede bevaret uændret, og at man dermed kommer til at sige nej til nogle ting, man gerne vil modtage, hvis man vælger den - om jeg så må sige - bløde udgave af nej tak-pakken.
Ole Sohn (SF), 2004-11-23:
Der kan skabes mere boligbyggeri, der kan skabes bedre isolering af boligerne, og vi foreslår faktisk – for at være konkrete – at man indfører en ordning, hvor der gives tilskud til håndværkerregninger, til reparationer, til vedligeholdelse af egen bolig og i øvrigt også af lejebolig, til energibesparelser og lignende
Anne Sophie Callesen (RV), 2020-06-04:
Vi havde også selv afsat 220 mio. kr. på vores eget finanslovsudspil sidste år til at styrke PPR, så vi har også ideer til, hvordan vi kan finde pengene, og det synes vi vi skal tage i de forhandlinger, der eventuelt måtte komme, og som vi gerne vil have.
Pia Adelsteen (DF), 2011-01-18:
Dog står der på s. 14 i bemærkningerne til lovforslaget: »Udstedelsesstaten kan dog også efter anmodning fra den domfældte fremsende afgørelsen til en anden medlemsstat end den, hvor den domfældte har lovligt ophold, såfremt denne anden medlemsstat har meddelt samtykke hertil«.
Holger K. Nielsen (SF), 2000-03-30:
OSCE-folkene gjorde rent faktisk et godt stykke arbejde frem til krigen startede, og jeg er ikke et sekund i tvivl om, at vi er nødt til at diskutere, om det måske kunne være en idé at få lidt større stabilitet, lidt mere struktur, lidt mere sammenhæng og lidt mere kontinuitet i den måde, OSCE kan arbejde på i denne sammenhæng.
Ulla Tørnæs (V), 2004-10-20:
Lad mig starte med at slå fast, at det for så vidt ikke kommer spor bag på mig, at Socialdemokratiet, SF, Det Radikale Venstre, Enhedslisten og nu også Kristendemokraterne klart tilkendegiver modstand mod forslaget her, for de selv samme partier stemte også imod det oprindelige forslag.
Jørgen Estrup (RV), 1998-10-08:
Store serviceapparater bliver opbygget i dette århundrede, og den store rigdom har på sin vis gjort det mindre nødvendigt at tage sig af medmennesket, og nu har vi ikke rigtig længere nogle steder at gå hen med vores omsorg, vores iboende behov for at være ordentlige og, kunne man næsten sige, gode mennesker.
Elsebeth Gerner Nielsen (RV), 1999-02-03:
Jeg ser ikke noget grundlag for at tilsidesætte de fremkomne beregninger, men såfremt det viser sig politisk muligt og der er politisk tilslutning til at gennemføre bygningen af et opera- og ballethus, vil der blive foretaget en nøjere analyse af arealbehovet i samarbejde mellem Kulturministeriets byggerådgivere og den valgte arkitekt.
Birthe Rønn Hornbech (V), 2008-04-22:
Men som sagt, det generelle arbejde er jo dér, hvor der gøres den største indsats, dvs. i forbindelse med modtagelsen af flygtninge og familiesammenførte, beskæftigelsen, danskundervisningen og altså dermed sprogskolerne og sprogstimuleringen i skolerne, indsatsen for at få flere unge til at gennemføre en erhvervsuddannelse, den boligsociale indsats og meget mere.
Christian Juhl (EL), 2012-01-27:
Men så kan jeg forstå, at Venstre ikke opfatter sig selv som specialist i liberal markedsøkonomi, det er ikke særlig betryggende. Så vil jeg prøve en gang til på en anden måde: Hvis nu udbud og efterspørgsel nogenlunde skal passe sammen, hvilket jeg har forstået er rigtig godt for et samfund, og hvis der så er 200.000 arbejdsløse eller 200.000 i arbejdsudbud og der ingen efterspørgsel er, er der så ikke et problem i det samfund?
Jørn Pedersen (S), 1998-06-04:
Der er store forventninger i kommunerne til, at man får nogle muligheder for at søge nogle af pengene, og der er store forventninger blandt hjemmehjælpsmodtagerne til, at det, der kommer ud af det - det er jo det, der er hovedoverskriften - er en bedre hjemmehjælp i de enkelte kommuner.
Pernille Rosenkrantz-Theil (S), 2020-05-06:
En af de første konklusioner for mig omkring den her coronatid er: Hvor har det dog været fantastisk at se engagerede lærere og engagerede skoleledere bare tage fra og træffe beslutninger og gøre det rigtige for vores børn og unge i en utrolig vanskelig tid.
Lars Løkke Rasmussen (V), 2008-05-28:
Og jeg skal da stærkt beklage - for der er vel ingen nærmere end mig, der er ked af det - at det billede, der nu tegnes, er beroende på den selektive hukommelse, som venner og folk, der måske skal kategoriseres i en anden lejr, måtte stå tilbage med i dag.
Morten Dahlin (V), 2023-12-14:
For jeg synes, det er den forkerte vej at gå, og jeg synes nogle gange, at vi i det her samfund bliver nødt til at have en diskussion om, om alle udfordringer, vi oplever i vores samfund, kan løses, ved at vi laver en ny regel, en ny lov eller et nyt stykke bureaukrati.
Anders Mølgaard (V), 1998-02-06:
Det er og bør være krumtappen i denne diskussion, og så må midlerne, herunder den efter min mening meget overophedede diskussion om kommunal eller amtskommunal kompetence, være af klart sekundær karakter. Det altafgørende er altså at nå en markant højere faglig kvalitet i undervisningen af indvandrere og flygtninge.
Laura Lindahl (LA), 2017-04-21:
Og det er her, jeg gerne vil sige, at hvis det er tilfældet, synes jeg, det giver mening, at vi til efteråret kigger på, om lovgivningen er, som den skal være, for der er ikke nogen her, der er interesseret i, at sengeliggende sendes i jobprøvning, og at dødsenssyge mennesker skal testes på den måde, som de bliver i dag.
Søren Krarup (DF), 2002-12-11:
Det er en principiel forståelse, som ligger i § 44, og jeg vil faktisk råde både fru Elisabeth Arnold og også fru Elsebeth Gerner Nielsen og Det Radikale Venstre og også min elskværdige ven, hr. Kramer Mikkelsen, til at læse de første regler vedrørende indfødsret og bl.a. N.F.S. Grundtvigs tale i 1850.
Margot Torp (S), 2001-02-22:
Alt det er vi i Socialdemokratiet meget tilfredse med, og vi værdsætter også de vejledninger til kommunerne, der kan være med til at ruste kommunerne bedre til opgaven med at få skabt den på alle måder bedste placering og mulige udbygning af svinefarme. Vi er også godt tilfredse med, at regeringen nu arbejder intensivt for at skærpe kravene til overdækning af gylletanke, og at den helt aktuelt har indført et midlertidigt afstandskrav i forhold til placering af gylletanke mindst 300 m fra nærmeste nabo.
Kaare Dybvad Bek (S), 2021-01-26:
Baggrunden for lovforslaget er et fortsat bekymrende smittetryk med covid-19, som gør det nødvendigt at tage en række yderligere greb i brug for at inddæmme og afbøde de alvorlige konsekvenser af spredningen af covid-19 i det danske samfund.
Sophie Hæstorp Andersen (S), 2025-02-18:
Regeringen er jo på ingen måde imod, at vi skal modernisere vores boligformer, og at vi selvfølgelig skal finde løsninger på både de problemstillinger, vi har i byerne, hvor der i høj grad er mangel på boliger – også, det anerkender jeg, ejerboliger, men også almene boliger – og så de problemstillinger, som vi har uden for byerne, bl.a. i provinsen og i købstæderne, hvor det er nogle andre problemstillinger.
Bertel Haarder (V), 2010-02-10:
Men sådan kan man jo altså prioritere forkert, og det er ikke en bebrejdelse mod nogen, det var en ærgrelse over, at vi ikke alle sammen fik den stimulans, som det ville have været, at hele Uddannelsesudvalget og ministeren havde været i Eigtveds Pakhus hele eftermiddagen i går.
Mike Legarth (KF), 2010-03-02:
Jeg mener ikke, der kan herske tvivl om, at det her er et forenklingsforslag, og at det vil spare virksomhederne for megen administration, fordi de nu altså ikke er forpligtet til i helt almindelige forretninger at skulle redegøre i lange lister for hvert enkelt produkt, der er anvendt til den samlede pris, hvilket i dag er bestemt i de specificerede faktureringsbekendtgørelser.
Hans Kristian Skibby (DF), 2010-05-31:
Så spørger jeg, og det er ikke primært med hensyn til de herboende udlændinge i Danmark: Synes SF, at det er en glimrende ordning, at man har det sådan i EU, at de danske skatteydere skal betale børnetilskud til børn i Polen, Letland, Rumænien, Bulgarien eller i Sverige for den sags skyld?
Christian H. Hansen (DF), 2007-02-27:
Jeg synes faktisk, det er en sorgens dag for dyrene, at der ikke er opbakning til forslaget her, og i virkeligheden viser det jo bare, at man synes, at seksuelt misbrug af dyr er o.k., for hvis man virkelig er modstander af det, som jeg er, og som vi også har hørt et stort flertal i SF er, ja, så vil der jo ikke være noget i vejen for at få det præciseret i den gældende dyreværnslov, således at vi som samfund viser, at vi tager dyb afstand fra sodomi og dyresex i Danmark.
Jane Heitmann (V), 2015-11-12:
Altså, jeg kan da så selv i givet fald bekræfte, at Danmark har ansøgt om seks parallelaftaler, og at vi har fået fire igennem, og at vi dermed ikke kan være sikre på, at vi kan få en parallelaftale, selv om jeg jo godt kan høre, at det ville lyde besnærende, hvis det var sådan, man kunne arrangere sig.
Lene Espersen (KF), 2008-05-07:
Som jeg har redegjort for i min skriftlige besvarelse af spørgerens spørgsmål nr. S 1276, er beslutningen om at nedlægge 50 fængselspladser for korttidsafsonere i fængslet Kærshovedgård en del af forberedelsen til den udvidelse af fodlænkeordningen, som for tiden er under behandling i Folketinget.
Anne Sophie Callesen (RV), 2020-01-29:
Det har jeg simpelt hen svært ved at forstå, for hvis vi skulle tage det for gode varer, at Dansk Folkeparti ikke mener, at man er uegnet som familie, selv om man også taler andre sprog end dansk, så skulle vi da give de familier mulighed for også at gå hjemme med deres børn, mens de er små.
Kristian Thulesen Dahl (DF), 2008-02-21:
Vi har jo fået et væld af udlændinge ind i det her samfund, som giver kæmpe, kæmpe store problemer, fordi de rent værdimæssigt overhovedet ikke hører til i det danske samfund, fordi de ikke ønsker at blive en del af det danske samfund med de danske værdier, vi kender.
Nikolaj Villumsen (EL), 2017-10-05:
Det, vi bare oplevede, var, at regeringen indgik en række andre aftaler til højre i salen – eksempelvis en kommune- og regionsaftale, som vi var uenige i og dybt utilfredse med, og som førte til forringelser – ligesom man lavede en række reformer, bl.a. af førtidspension og fleksjob, som forringede forholdene for folk, der er syge og arbejdsløse.
Sophie Hæstorp Andersen (S), 2011-12-20:
Den anden ting er, at Venstre går fra at have været imod, at vi skulle tage stilling til nogle folk, som af PET er vurderet som værende usikre, til, at nu er det alle dem, der er statsløse, som Venstre har et problem med, hvis de har været dømt for kriminalitet.
Ole Sohn (SF), 2006-12-13:
De lavestlønnede mærker ikke noget til det, fordi skattelettelserne konverteres til stigende brugerbetaling, men de i den bedst stillede del af befolkningen, bl.a. sådan nogle som os, får lidt flere penge, men hvad skal vi bruge dem til, hvis vores børn og vores forældre får en stadig dårligere service osv.
Per Stig Møller (KF), 2008-12-16:
I 1999 skete der det, at Enhedslisten - og det må man jo rose dem for, de har været på bolden hele tiden - foreslog, at da der nu ikke skete noget i 1998, som hr. Mogens Lykketoft rigtigt sagde, skulle man ophæve Folketingets samtykke fra 1998.
Klaus Hækkerup (S), 2010-05-12:
Når jeg ser på, hvordan Dansk Industri har kommenteret på forslaget – Dansk Industri, som mere end nogen anden har ment, at regeringens skattelempelser var gode og var rimelige og var fair, beskriver bare vores forslag »En fair løsning« som socialdemokratisk beton – må jeg sige, at så er det da lykkedes ministeren at forvride den offentlige debat.
Thomas Adelskov (S), 2009-03-27:
Det er så rigtigt, at det da godt kan være, at der på et eller andet tidspunkt er en, der rejser en sag, måske bl.a. fordi Enhedslisten render rundt og fortæller, at der er huller, og at det kan man godt; og der er så en, der tror på det vrøvl.
Marianne Jelved (RV), 2005-05-31:
Jeg vil sige om de politiske, at der jo ingen som helst tvivl er om, og det tror jeg er meget, meget klart for alle, der følger med i den danske debat for tiden, og man kan også gå til andre EU-landes debatter for tiden, at hr. Søren Espersen og jeg har fuldstændig forskellige vurderinger af de politiske konsekvenser af forfatningstraktaten.
Ole Stavad (S), 2002-10-03:
For hvis vi lægger regeringens egne forudsætninger til grund, om at de 1,5 mia. kr. bruges i 2002, så betyder det de facto, at der er færre penge til sygehusene i 2003 med den økonomiaftale, som Dansk Folkeparti har stemt igennem Finansudvalget, end der er i 2002.
Samira Nawa (RV), 2019-11-28:
Derudover indebærer forslaget en forringelse af ydelsesmodtagernes retsstilling, fordi listen over rimelige grunde til at afslå eller ophøre med et tilbud afskaffes, og i stedet overlades det til sagsbehandlere at vurdere, hvad der måtte være rimelige grunde til f.eks. at give afslag på et jobtilbud.
Ulrik Kragh (V), 2003-03-12:
Til hr. Poul Andersen - og det gælder sådan set også til hr. Søren Søndergaard - med hensyn til hjemmeværnet: Det er jo netop en situation, hvor der er en mulighed for at se, hvad det er for nogle interne opgaver, som vores forsvar ikke længere har mulighed for at løse, fordi det bliver mere internationalt orienteret.
Hans Kristian Skibby (DF), 2010-04-26:
Vi synes faktisk, at det, der skal bære det her, skal være sund fornuft, og at det også skal være forsvarligt, og det betyder bl.a., at vi med den her 1-procents-stigning tror på, at vi har en god, fornuftig indgangsvinkel til det, således at vi ikke sætter noget over styr.
Morten Messerschmidt (DF), 2008-04-22:
Først vil jeg altså sige, at alt, hvad der sådan set foretages her fra denne talerstol, jo må betragtes som juridiske udredninger, ud fra at det, som dette Folketing gør, er at lovgive, altså lave jura, og det håber jeg da at hr. Kim Mortensen vil indse på et eller andet tidspunkt under sit embede.
Marlene Harpsøe (DF), 2011-05-10:
Nu er det jo sådan, at vi i hvert fald i Dansk Folkeparti måske synes, at det er en lidt latterlig diskussion, det her med at sidde og blokere for det ene eller for det andet, for Socialdemokratiet har selv siddet og blokeret for offentliggørelse af noget så harmløst som de nationale test.
Jesper Petersen (S), 2015-04-17:
Så er jeg bare nødt til at følge op på de så udmærkede spørgsmål, der kommer – fordi det jo bliver lidt til en diskussion, også i forlængelse af det, Venstres ordfører sagde før, om, hvordan man egentlig styrer den offentlige sektor – nemlig at det bliver påstået, at det ikke betyder noget, om det her aktstykke egentlig bliver vedtaget, og at man laver så langstrakt en proces, fordi de borgerlige ikke vil give justitsministeren den fjer i hatten, at hun laver noget stærkt om terrorberedskabet.
Kristian Jensen (V), 2014-04-29:
Vi har i lang tid i Venstre haft det ønske, at det skulle være muligt at lægge en vurdering af vilkårene for aflønning af folketingspolitikerne ud i armslængde, sådan at det ikke er os selv, der sidder og træffer beslutningen, men at der er nogle med indsigt i lønvilkårene på det private arbejdsmarked og med indsigt i den arbejdsmængde og arbejdsbyrde, der er i at være folketingsmedlemmer, og som kan sammenligne, hvad en tilsvarende løn ville være andre steder, der kommer med et oplæg til, hvordan aflønningen skal være for folketingsmedlemmer.
Morten Homann (SF), 2002-12-10:
Det her forslag handler ikke om at skabe bedre sundhed, det handler ikke engang om at sidestille selvstændige erhvervsdrivende med deres nøglemedarbejdere, det har skatteministeren selv svaret på, det drejer sig ene og alene om at give erhvervsstøtte, og vi synes, det er en dybt usympatisk måde at gøre det på.
Peter Skaarup (DD), 2026-01-29:
Lad mig minde ordføreren om, at man jo fra forskellige regeringer i Europa har forsøgt mange gange, f.eks. med Izmirerklæringen, Brightonerklæringen og Københavnererklæringen fra 2018, og Venstre var jo selv nogle af dem, der syntes, at det var godt med Københavnererklæringen.
Søren Egge Rasmussen (EL), 2020-11-19:
For når vi ligesom kigger på, hvor vi er nået til nu i Danmark, så har det altså været af stor betydning, at der har været en basisbevilling på ca. 30 mio. kr. til et ret bredt felt med eksportfremme og markedsudvikling – og til bredt set at udvikle økologien.
Lars Barfoed (KF), 2012-02-02:
Og det er jo ikke bare her i salen mellem partierne, men også i de forskellige brancheorganisationer og blandt de forskellige interessenter, at der er en vilje – sådan forstår jeg det – til at forsøge konstruktivt at finde en løsning, der altså både tilgodeser det hensyn, den nugældende retstilstand skulle tilgodese, nemlig at det sikres, at der er taxaer overalt i landet, også i landdistrikter og udkantsområder, og samtidig sikrer den fornødne konkurrence og dermed så lave omkostninger og høj effektivitet som muligt i forbindelse med de offentlige kørsler.
Jeppe Kofod (S), 2002-05-21:
Det, jeg har konstateret i dag, og det, der er blevet konstateret og også erkendt nu, er, at regeringen helt i modstrid med, hvad man tidligere har sagt, kun giver 550 mio. kr. til Øststøtteprojekter, hvor vi vil give 1,4 mia. kr. i 2002 og 2003.
Morten Homann (SF), 2006-11-16:
Jeg skal sige for min egen regning, at jeg ikke har gransket de statistiske metoder og spørgeteknikken i undersøgelserne, men ikke desto mindre vil jeg vove den påstand, at det under alle omstændigheder er på højere videnskabeligt niveau end de undersøgelser, ministeren har lagt til grund for, at fusioner skulle være gavnlige for forskningen.
Per Clausen (EL), 2005-03-16:
Når et så fornuftigt og begavet menneske som folketingsmedlem for Venstre hr. Søren Pind har givet udtryk for, at den måde Freja agerer på er værre end en sidegadeejendomsmægler, og man presser citronen uden hensyn til andre interesser, så er det jo udtryk for, synes jeg også finansministeren må erkende, at der måske godt kunne være grund til at se på, om Freja lever op til de forventninger, vi kan have til et statsligt ejendomsselskab om, at man faktisk viser andre aktører på det her område, hvordan man kan gøre det på en måde, hvor der både åbnes op for kreativitet og fornyelse, og hvor der også tages hensyn til tradition, og hvor det med at tjene så mange penge så hurtigt som muligt måske ikke er det vigtigste.
Lars Barfoed (KF), 2010-11-23:
Når det så gælder forespørgslens tredje del, nemlig spørgsmålet om, hvordan regeringen fremadrettet vil sikre en udstrakt grad af personlig frihed for borgerne i Danmark, har jeg funderet lidt over, hvad spørgerne mon sigter til, når de spørger om, hvordan regeringen vil sikre en udstrakt grad af personlig frihed; de spørger ikke om ytringsfrihed.
Lars Christian Lilleholt (V), 2019-04-24:
Det er klart, at der er et spørgsmål omkring Polens muligheder for fremadrettet at sikre sig gasforsyning, men der er også nogle fordele for Danmark, dels ved at vi får et net og en mulighed for at kunne trække på naturgas fra andre lande, end vi gør i dag, dels ved at vi får mulighed for at reducere den danske naturgastarif.
Joachim B. Olsen (LA), 2016-04-28:
Det kan man opleve gentagne gange, og hvis man så oplever, at det er en bestemt gruppe med en bestemt etnicitet, der laver ballade, kan man jo føle, at man er nødt til at tage nogle forholdsregler i forhold til at beskytte sine kunder, og det kan medføre, at der er nogle, der bliver afvist på grund af deres hudfarve.
Svend Aage Jensby (V), 2000-10-10:
Med hensyn til Singapore er det jo ikke fremmed for skatteministeren, at Venstre ønsker et skattestop, og allerede af den grund, at det af forslagets bemærkninger side 17 fremgår, at det her vil føre til en øget beskatning af visse finansielle virksomheder, især bankerne, og give et provenu på 20 mio. kr., må jeg beklageligvis sige, at det kan vi ikke støtte.
Inger Støjberg (V), 2014-10-09:
Jeg er godt klar over, at der kan være ord, der kan være svære at tage i sin mund med et smil på læben, men det er dog alligevel paradoksalt, og man skulle næsten tro, at fru Maja Panduro havde taget fejl af, hvilken af regeringens partiledere der endte med at tage flugten til Bruxelles.
Victoria Velasquez (EL), 2024-10-24:
En ting er, at man mener, det er rimeligt, når det handler om voksne, som kan være mærket af deres liv, fordi de, kan vi se, hvis vi kigger i statistikkerne, har kæmpet med psykiske eller fysiske skader og sygdomme, har været anbragte og haft et misbrug og andre ting.
Karen Hækkerup (S), 2011-02-22:
Men det ændrer selvfølgelig ikke ved, at for langt de fleste, som modtager en stor regning efter at være blevet dømt ved domstolene, vil det være en stor, stor fordel at kunne komme videre i tilværelsen uden at skulle pukle af på en gæld, som de realistisk set aldrig kan afbetale.
Pia Boisen (EL), 2004-11-12:
Når man følger debatten, er den gode nyhed jo, at regeringen og Dansk Folkeparti helt åbenlyst ikke er enige om, på hvilket grundlag der skal gives indfødsret til udlændinge, der søger herom, og den dårlige nyhed er, at ifølge De Konservatives ordfører er knasten åbenbart meget lille.
Charlotte Broman Mølbæk (SF), 2021-05-07:
Vi har brug for kunst og kultur – i dag mere end nogen sinde – og heldigvis har vi rundtom i landet rigtig mange stærke kulturinstitutioner, som sikrer den regionale udbredelse af kulturtilbud, og her tænker jeg særlig på nogle af de regionale teatre, som vi sikrede den her status og et større ansvar og flere ressourcer for i år, og det var en sejr, at vi sikrede flere lokalt og regionalt forankrede kulturelle tilbud til danskerne, en udbredelse af scenekunsten.
Margrethe Vestager (RV), 2004-11-10:
For hvis uddannelsesinstitutionen skal have mulighed for at vægte den type af reelle kompetencer, som man må antage kan være hensigtsmæssige, hvis man vil blive en god lærer, så må det være hensigtsmæssigt, at institutionen har indflydelse på, hvor mange studerende med den baggrund man optager.